b'\n_START_ARTICLE_\nBrigitte Fassbaender\n_START_SECTION_\nBiografia\n_START_PARAGRAPH_\nVa estudiar cant amb son pare, el fam\xc3\xb3s bar\xc3\xadton Willi Domgraf-Fassbaender, al Conservatori de Nuremberg i es va unir a l\'\xc3\x92pera Estatal de Baviera, a Munic, l\'any 1961, on el seu primer paper protagonista va ser Nicklausse de Els contes de Hoffmann. Va cantar per primera vegada el paper d\'Octavian, de Der Rosenkavalier a Munic, l\'any 1967; paper que despr\xc3\xa9s llan\xc3\xa7aria la seua carrera internacional l\'any 1971 al Covent Garden, i amb el qual va debutar al Metropolitan Opera l\'any 1974. A m\xc3\xa9s dels seus \xc3\xa8xits oper\xc3\xadstics, ha aconseguit destacar com a concertista de lieder. Va interpretar Orlofsky en una pel\xc2\xb7l\xc3\xadcula de 1984 que versionava l\'opereta Die Fledermaus de Johann Strauss (fill)._NEWLINE_Dotada d\'un f\xc3\xadsic seductor amb grans ulls foscs i esvelta silueta, Fassbaender va at\xc3\xa8nyer el zenit de la seua carrera en la d\xc3\xa8cada del 1970, destacant en els papers de Carmen, Octavian de Der Rosenkavalier i Brang\xc3\xa4ne de Tristany i Isolda sobre els escenaris de tot el m\xc3\xb3n. _NEWLINE_Durant anys ha impartit classes magistrals i ha estat Intendantin (directora art\xc3\xadstica) del Teatre del Tirol a Innsbruck (\xc3\x80ustria) durant diverses temporades, on va representar diverses produccions d\'\xc3\xb2pera._NEWLINE_Ha efectuat molts enregistraments, tant d\'\xc3\xb2peres com de lieder (incloent el Viatge d\'hivern i El cant del cigne de Franz Schubert, oratoris com l\'Oratori de Nadal i la Passi\xc3\xb3 segons Sant Mateu de Johann Sebastian Bach, El Messies de Georg Friedrich H\xc3\xa4ndel, i ha aparegut en produccions d\'\xc3\xb2pera per a televisi\xc3\xb3, ara disponibles en DVD, en les que es poden comprovar les seues interpretacions d\'Octavian i d\'Orlofsky sota la batuta del seu freq\xc3\xbcent col\xc2\xb7laborador, Carlos Kleiber, amb qui comparteix aniversari, si b\xc3\xa9 no any. _NEWLINE_Va rebre el t\xc3\xadtol honor\xc3\xadfic bavar\xc3\xa8s de "Kammers\xc3\xa4ngerin" o "Cantant de Cort".'